Najviši crkveni poglavari koji su 6. oktobra prisustvovali centralnoj proslavi značajnog jubileja u Nišu, ugošćeni su u restoranu nazvanom kao i veliki pogrom Jevreja u Nemačkoj 1938. godine.

Luksuzni restoran spornog imenaO ovom događaju mediji nisu bili obavešteni, a za incident u vezi sa odabirom ugostiteljskog objekta javnost je saznala pre nekoliko dana, kada su na Fejsbuk stranici restorana "Crystal night" (eng. Kristalna noć) objavljene fotografije sa slavlja.

Sekretar Eparhije niške Nenad Mikić sve to negira i tvrdi da je naziv restorana bio drugačiji. Tačnije, da se razlikovao za jedno slovo.

- Svečanost je organizovana u restoranu koji se zove "Crystal light" (eng. Kristalna svetlost). Tako je pisalo kad smo mi bili. Imamo čak i svedočanstva nebrojeno ljudi koji su bili tamo i koji su, čim se uđe, videli ogromnu reklamu na kojoj je pisalo "Crystal light", a ne "Crystal night". Šta je pre i posle pisalo, ja to ne mogu da komentarišem - rekao je otac Nenad.

Vlasnik restorana Slaviša Stoilković potvrđuje da je njegov naziv "Kristalna noć", ali da je promenjen samo na jedan dan, i to na zahtev Srpske pravoslavne crkve.

- Za taj dan je promenjen naziv čitave firme. Oni (SPC) su tražili promenu i to je bilo promenjeno - kaže Stoilković.

Sudeći po fotografijama, promenjen je naziv restorana iznad svečanog sola u velikoj sali, i to tako što je slovo "L" iz reči "Crystal" bilo prebačeno na mesto slova "N" iz reči "Night", umesto čega je postavljena ikona.

Ali, kako se na nekoliko preostalih fotografija može videti, pravi naziv restorana na ostalim mestima ostao je nepromenjen, kao, na primer, na reklami ispred samog ulaza.

Uvreda za Jevrejsku zajednicu

Prema nezvaničnim informacijama, prigovor zbog naziva restorana u kome se održava ručak, uložila je upravo Jevrejska zajednica, čiji predstavnik zbog toga nije prisustvovao svečanosti.

U Eparhiji niškoj nisu mogli da potvrde da li je među gostima bilo i jevreja, ali kažu da su "sigurno bili pozvani".

Komentar Saveza jevrejskih opština nismo uspeli da dobijemo jer, kako je rečeno, predsednik Ruben Fuks i rabin Isak Asiel nisu trenutno u Srbiji.

Inače, svečanosti u kafani "Kristalna noć" između ostalih su prisustvovali i patrijarh moskovski i cele Rusije Kiril, patrijarh vaseljenski Vartolomej, patrijarh srpski Irinej, kardinal Jozef Tomko u ime pape Franje, predstavnici islamske zajednice, prinčevski par Karađorđević i gradonačelnik Niša Zoran Perišić. Najava Holokausta, Kristalna noć; foto: Bundesarchiv

"Kristalna noć" ili "Noć pogroma" bio je veliki progon Jevreja koji se desio širom Nemačke i Austrije u noći između 9. i 10. novembra 1938. godine. Više od 30.000 ljudi tada je odvedeno u koncentracione logore, a uništeno je preko 1.000 sinagoga u zemlji.

Mnogi ga smatraju prvom naznakom Holokausta, a u svetu se obeležava i kao Međunarodni dan borbe protiv fašizma i antisemitizma.

Naziv iz neznanja

Vlasnik restorana "Crystal night" Slaviša Stoilković kaže da naziv nema nikakve veze sa istorijskim događajima.